b'\n_START_ARTICLE_\nM\xc3\xa5rten Segercrantz (urheilija)\n_START_PARAGRAPH_\nM\xc3\xa5rten Anders Segercrantz (29. marraskuuta 1941 Helsinki \xe2\x80\x93 15. lokakuuta 2018) oli suomalainen sulkapalloilija ja hammasl\xc3\xa4\xc3\xa4k\xc3\xa4ri._NEWLINE_Segercrantz aloitti sulkapalloharrastuksensa kymmenvuotiaana ja osallistui Suomen-mestaruuskisoihin 33 vuotena 1955\xe2\x80\x931987. H\xc3\xa4n voitti mestaruuden kahdesti kaksinpeliss\xc3\xa4, yhdeks\xc3\xa4n kertaa nelinpeliss\xc3\xa4 ja nelj\xc3\xa4sti sekanelinpeliss\xc3\xa4. H\xc3\xa4n edusti Suomea 32 kertaa kansainv\xc3\xa4lisiss\xc3\xa4 turnauksissa sek\xc3\xa4 toimi valmentajana ja maajoukkueen kapteenina parikymment\xc3\xa4 vuotta. H\xc3\xa4nell\xc3\xa4 on toiseksi eniten Suomen-mestaruuksia, kun nuorten ja seniorien luokan voitot lasketaan mukaan. H\xc3\xa4n sai Suomen Sulkapalloliiton kultaisen ansiomerkin vuonna 2004._NEWLINE_Ty\xc3\xb6uransa Segercrantz teki hammasl\xc3\xa4\xc3\xa4k\xc3\xa4rin\xc3\xa4. H\xc3\xa4n valmistui hammasl\xc3\xa4\xc3\xa4ketieteen lisensiaatiksi Helsingin yliopistosta vuonna 1966. H\xc3\xa4n piti yksityisvastaanottoa Helsingiss\xc3\xa4 sek\xc3\xa4 ty\xc3\xb6skenteli Helsingin keskusvankilan hammasl\xc3\xa4\xc3\xa4k\xc3\xa4rin\xc3\xa4 1969\xe2\x80\x931974 ja opetti Valtion hammasteknikko-opistossa 1972\xe2\x80\x931990.'